អង់គ្លេស​ថ្កោលទោស​ការវាយប្រហារ​ដោយ​មីស៊ីល​របស់​អ៊ីរ៉ង់ ខណៈ​ដែល​អឺរ៉ុប​និង​អង្គការ​អូតង់​អំពាវនាវ​ឲ្យ​អត់ធ្មត់
អង្គការ​អូតង់​បាន​ផ្អាក​បេសកកម្ម​ហ្វឹកហ្វឺន​របស់​ខ្លួន​នៅ​ក្នុង​ប្រទេស​អ៊ីរ៉ាក់ ហើយ​ក្រុម​សម្ព័ន្ធមិត្ត​មួយ​ចំនួន​បាន​ដក​កងកម្លាំង​ចេញ​ពី​ប្រទេស​អ៊ីរ៉ាក់​ហើយ ដោយ​ភ័យខ្លាច​ថា អំពើ​ហិង្សា​នឹង​កាន់​តែ​ខ្លាំងក្លា។
ទីក្រុង ឡុងដ៍ — ប្រទេសអង់គ្លេសថ្កោលទោសការវាយប្រហារដោយគ្រាប់មីស៊ីលរបស់អ៊ីរ៉ង់កាលពីថ្ងៃពុធ ទៅលើមូលដ្ឋានយោធាចំនួនពីរនៅក្នុងប្រទេសអ៊ីរ៉ាក់ ដែលត្រូវបានប្រើប្រាស់ដោយកងកម្លាំងរបស់សហរដ្ឋអាមេរិកនិងកងកម្លាំងចម្រុះរបស់បស្ចិមប្រទេស។ អង់គ្លេសក៏បានជំរុញមិនឲ្យរដ្ឋាភិបាលក្រុងតេហេរ៉ង់ចាត់វិធានការយ៉ាងដូច្នេះម្ដងទៀត ដោយហៅ«វិធានការនេះថាជាវាយប្រហារមិនប្រយ័ត្នប្រយែងនិងគ្រោះថ្នាក់ »។ ក្រុមសម្ព័ន្ធមិត្តនៅអឺរ៉ុបរបស់សហរដ្ឋអាមេរិកបានជំរុញឲ្យបន្ធូរបន្ថយភាពតានតឹងពីគ្រប់ភាគីទាំងអស់ ប៉ុន្តែគេនៅមិនទាន់ច្បាស់នៅឡើយទេ ថាតើការវាយប្រហារដោយប្រើគ្រាប់មីស៊ីលនេះគឺជាការបញ្ចប់ការសងសឹករបស់រដ្ឋាភិបាលក្រុងតេហេរ៉ង់ទៅលើសហរដ្ឋអាមេរិក ចំពោះការណ៍ដែលសហរដ្ឋអាមេរិកសម្លាប់មេដឹកនាំយោធាកំពូលរបស់ខ្លួនគឺលោក Qassem Soleimani ឬយ៉ាងណា។ អង្គការអូតង់បានផ្អាកបេសកកម្មហ្វឹកហ្វឺនរបស់ខ្លួននៅក្នុងប្រទេសអ៊ីរ៉ាក់ ហើយក្រុមសម្ព័ន្ធមិត្តមួយចំនួនបានដកកងកម្លាំងចេញពីប្រទេសអ៊ីរ៉ាក់ហើយ ដោយភ័យខ្លាចថា អំពើហិង្សានឹងកាន់តែខ្លាំងក្លា។ ប៉ុន្មានម៉ោងបន្ទាប់ពីអ៊ីរ៉ង់វាយប្រហារដោយគ្រាប់មីស៊ីលរបស់ខ្លួន ប្រទេសអង់គ្លេសបានឲ្យដឹងថា ខ្លួនយកចិត្តទុកដាក់ខ្ពស់លើកងកម្លាំងទាំង៤០០នាក់របស់ខ្លួននៅក្នុងប្រទេសអ៊ីរ៉ាក់។ យោធាអង់គ្លេសបានត្រៀមឧទ្ធម្ភាគចក្រមួយចំនួនរួចជាស្រេច។ ការវាយប្រហាររបស់អ៊ីរ៉ង់នេះគឺជាការសងសឹកសហរដ្ឋអាមេរិក ដែលបានប្រើដ្រូនសម្លាប់លោក Qassem Soleimani ដែលជាយោធាកំពូលរបស់អ៊ីរ៉ង់ កាលពីថ្ងៃសុក្រ។ ថ្លែងកាលពីថ្ងៃអង្គារ មុនពេលដែលអ៊ីរ៉ង់ធ្វើការវាយប្រហារដោយមីស៊ីល លោក Ben Wallace រដ្ឋមន្ត្រីការពារប្រទេសរបស់អង់គ្លេសបាននិយាយថា សហរដ្ឋអាមេរិកមានសិទ្ធិការពារខ្លួនឯង។ លោក Wallace ថ្លែងថា៖ «អ៊ីរ៉ង់បានចេញមុខធ្វើសកម្មភាពដែលបង្កឲ្យមានអស្ថិរភាពនៅក្នុងតំបន់ មិនថាជាការយកអ្នកប្រឆាំងនៅអឺរ៉ុបជាគោលដៅវាយប្រហារ ឬជាការប្លន់នាវាស៊ីវិលនោះទេ។ អាកប្បកិរិយាដ៏គឃ្លើននេះនឹងមិនអាចបន្ដរហូតដោយគ្មានការបញ្ឈប់បានទេ»។ ខណៈដែលមនុស្សរាប់សែននាក់កាន់ទុក្ខការស្លាប់របស់លោក Soleimani ក្នុងប្រទេសអ៊ីរ៉ង់ក្នុងរយៈពេលប៉ុន្មានថ្ងៃចុងក្រោយនេះ ប្រទេសអង់គ្លេស បារាំង និងអាល្លឺម៉ង់ បានចេញសេចក្ដីថ្លែងការណ៍រួមគ្នាមួយ អំពាវនាវឲ្យភាគីទាំងអស់អត់ធ្មត់ឲ្យឲ្យបានខ្លាំងបំផុត។ នាយករដ្ឋមន្ត្រីអង់គ្លេស លោក Boris Johnson កំពុងប្រឈមនឹងការសាកល្បងចំពោះគោលនយោបាយការបរទេសដ៏ធំដំបូងបំផុតរបស់លោក។ លោក Richard Dannatt អតីតនាយខុទ្ទកាល័យអង់គ្លេស ថ្លែងថា៖ «យើងព្យាយាមធ្វើឲ្យមានតុល្យភាពរវាងគោលនយោបាយប្រឈមមុខរបស់សហរដ្ឋអាមេរិកនិងព្យាយាមឲ្យសមាជិកសហភាពអឺរ៉ុបទាំងបី ដែលមានបារាំង អាល្លឺម៉ង់ និងអង់គ្លេស នៅតែបន្ដអនុវត្តគោលនយោបាយរក្សាទំនាក់ទំនង។ នេះគឺជារឿងដែលពិបាកនឹងធ្វើឲ្យមានតុល្យភាព ណាស់»។ សហភាពអឺរ៉ុបសង្ឃឹមថា កិច្ចព្រមព្រៀងនុយក្លេអ៊ែរឆ្នាំ២០១៥របស់អ៊ីរ៉ង់អាចសង្គ្រោះបាន បើទោះជារដ្ឋាភិបាលក្រុងតេហេរ៉ង់ប្រកាសថា អ៊ីរ៉ង់នឹងឈប់ធ្វើតាមលក្ខខណ្ឌដាក់កម្រិតទាំងអស់ទៅលើសកម្មភាពផលិតនុយក្លេអ៊ែររបស់ខ្លួនក៏ដោយ។ អ្នកស្រី Holly Dagres អ្នកស្រាវជ្រាវនៃវិទ្យាស្ថាន Atlantic Council មានប្រសាសន៍ថា៖ «តាមគំនិតខ្ញុំ ខ្ញុំមិនគិតថា កិច្ចព្រមព្រៀងនុយក្លេអ៊ែរឆ្នាំ២០១៥អស់សុពលភាពទេ បើមិនមានភាពតានតឹងណាមួយដែលបង្កឲ្យមានសង្គ្រាម នោះ»។ អង្គការអូតង់បានផ្អាកបេសកកម្មហ្វឹកហ្វឺនរបស់ខ្លួននៅក្នុងប្រទេសអ៊ីរ៉ាក់ ដែលជាផ្នែកមួយនៃកងកម្លាំងចម្រុះរបស់បស្ចិមប្រទេស ក្នុងការកម្ចាត់ក្រុមរដ្ឋឥស្លាម។ លោក Jens Stoltenberg អគ្គលេខាធិការអង្គការអូតង់ ថ្លែងថា៖ «ជម្លោះថ្មីណាមួយនឹងមិនផ្ដល់ផលប្រយោជន៍ដល់នរណាម្នាក់នោះឡើយ‍»។ រុស្ស៊ីនិងចិនបានថ្កោលទោសការសម្លាប់លោក Soleimani។ ប្រធានាធិបតីរុស្ស៊ី លោក Vladimir Putin បានជួបសមភាគីស៊ីរីរបស់លោក ដែលជាសម្ព័ន្ធមិត្តសំខាន់របស់អ៊ីរ៉ង់ កាលពីថ្ងៃអង្គារនៅក្នុងទីក្រុងដាម៉ាស។ នៅក្នុងតំបន់មជ្ឈិមបូព៌ា ការតវ៉ាប្រឆាំងនឹងសហរដ្ឋអាមេរិកបានរីករាលដាលពីអ៊ីរ៉ង់ រហូតដល់អ៊ីរ៉ាក់ តួគី ដែនដីប៉ាឡេស្ទីន និងលីបង់។ ការតវ៉ាទាំងនោះក៏បានកើតឡើងនៅក្នុងប្រទេសប៉ាគីស្ថាននិងឥណ្ឌាផងដែរ។ ស្របពេលគ្នានេះដែរ អ៊ីស្រាអែលដែលជាសត្រូវយូរអង្វែងមកហើយរបស់អ៊ីរ៉ង់ បានកោតសរសើរចំពោះអ្វីដែលអ៊ីស្រាអែលហៅថា ជាការសម្រេចចិត្តដ៏ឆ្លាតវៃនិងឆាប់រហ័សរបស់សហរដ្ឋអាមេរិក។ ក្រុមសម្ព័ន្ធមិត្តភាគច្រើនរបស់សហរដ្ឋអាមេរិកកំពុងតែសង្ឃឹមថា ការឆ្លើយតបរបស់អ៊ីរ៉ង់នេះនឹងបញ្ចប់ការប្រឈមមុខដាក់គ្នារវាងរដ្ឋាភិបាលក្រុងវ៉ាស៊ីនតោននិងរដ្ឋាភិបាលក្រុងតេហេរ៉ង់ ហើយគេអាចចៀសវាងសង្គ្រាមថ្មីមួយនៅតំបន់មជ្ឈិមបូព៌ាបាន៕